30.12.2022
DA
Den Europæiske Unions Tidende
C 498/5
29. bifalder opfordringen fra Kommissionens formand til mere solidaritet mellem generationerne og understreger RU's førende rolle, når det gælder inddragelse af de unge og ungdomsorganisationer i udformningen af Europas fremtid, især via udviklingen af et EU-charter om unge og demokrati; 30. noterer sig, at andelen af folkevalgte kvinder i perioden 2011-2020 blev større på alle politiske niveauer, fra lokalt til nationalt niveau, men beklager, at kvinder stadig kun udgør en tredjedel af samtlige folkevalgte på alle niveauer.
I 2021 var der kun lige mange mænd og kvinder blandt de valgte kandidater i 16 ud af 285 regionale forsamlinger i EU.
RU erkender, at der også i dets egen sammensætning er lang vej til en lige balance mellem kønnene, og det forventer, at medlemsstaterne vil tage fat på dette spørgsmål.
RU vil derfor sætte gang i overvejelser om, hvordan man kan øge kvinders deltagelse i udvalgets arbejde, øge antallet af kvinder i lederstillinger i udvalget, og øge andelen af kvindelige medlemmer og opfordrer derfor medlemsstaterne til at iværksætte initiativer, der er rettet mod at sætte kvinder i lokal og regional politik i stand til at overvinde forskelsbehandlingen i den politiske verden og fjerne de hindringer, som kvinder støder på undervejs, herunder stereotype opfattelser; 31. opfordrer kraftigt medlemsstaterne til med fuld inddragelse af de lokale og regionale myndigheder at iværksætte alle de nødvendige foranstaltninger for hurtigt at nå det mål, der er fastsat i EU-direktivet om bekæmpelse af vold mod kvinder og vold i hjemmet.
Udvalget understreger samtidig, at det er vigtigt, at alle EU-medlemsstater ratificerer Istanbulkonventionen, som er Europarådets traktat, der har til formål at etablere en omfattende ramme i hele Europa for at beskytte kvinder mod alle former for vold og forebygge, retsforfølge og udrydde vold mod kvinder og vold i hjemmet; 32. mener, at kommunernes og regionernes rolle som arbejdsgivere og som leverandører og rekvirenter af velfærdstjenester er afgørende for den sociale samhørighed, ligestillingen og beskæftigelsen i Europa.
Der er behov for en stærk inddragelse af arbejdsmarkedets parter, kommunerne og regionerne i udviklingen og gennemførelsen af EU-initiativer på det sociale område, hvis foranstaltningerne skal få en hensigtsmæssig og reel indvirkning på gennemførelsen af handlingsplanen for den europæiske søjle for sociale rettigheder.
Det europæiske semester spiller en afgørende rolle, og det lokale og regionale niveau skal have ejerskab over beslutningerne og ansvaret for, hvordan de fælles mål skal nås.
En territorial dimension og målene for bæredygtig udvikling bør også indgå i en reform af semestret; 33. støtter Europa-Parlamentets opfordring til et konvent til revision af traktaterne, som Kommissionens formand støttede i sin tale om Unionens tilstand.
RU bør inddrages fuldt ud i konventet for at repræsentere folkevalgte lokale og regionale repræsentanter i EU, og udvalget er fast besluttet på at fremme aktiv nærhed og samarbejde tættere med regionale parlamenter og sammenslutninger af lokale og regionale myndigheder.
Flerniveauforvaltning er en forudsætning for en inkluderende og effektiv beslutningsproces i EU med særlig fokus på regioner med lovgivningsbeføjelser og deres retmæssige kompetencer.
I den sammenhæng glæder RU sig over Kommissionens meddelelse om, at borgerforsamlinger og andre former for deltagelsesdemokrati skal inddrages i politikudformningen i EU, idet det dog fremhæver den rolle, som demokratisk valgte repræsentanter, der er ansvarlige over for deres vælgere, spiller, og udvalget giver tilsagn om at spille en aktiv rolle i disse processer; 34. har planer om at foreslå konkrete foranstaltninger rettet mod den territoriale dimension af EU's politikker i forbindelse med opfyldelsen af EU's overordnede samhørighedsmål.
Udvalget vil i den sammenhæng også tage hensyn til forslagene fra konferencen om Europas fremtid samt grænseregioners og udkantsområders særlige behov; 35. pålægger sin formand at fremsende den årlige EU-rapport om regionernes og byernes tilstand og denne resolution til formændene for Europa-Parlamentet, Kommissionen og Det Europæiske Råd samt til stats- og regeringscheferne for de 27 EU-medlemsstater og opfordrer de regionale og lokale folkevalgte politikere i EU til at formidle rapporten til borgerne og de lokale medier.
Bruxelles, den 12. oktober 2022.
Vasco ALVES CORDEIRO Formand for Det Europæiske Regionsudvalg